
1. A fórum célja, előzményei
Dr. Pimper László képviselő a fórum moderátoraként köszöntötte a megjelenteket, és ismertette, hogy a lakossági fórum elsődleges célja Martonvásár közlekedési helyzetének, a közlekedési problémáknak, valamint a folyamatban lévő és tervezett fejlesztéseknek a megvitatása.
Elmondta, hogy az önkormányzat a jelenlegi képviselő-testület megalakulása óta kiemelt célként kezeli a lakossággal való közvetlen párbeszédet. Az elmúlt időszakban több alkalommal került sor utcafórumokra, amelyek során azt tapasztalták, hogy a közlekedés az egyik leggyakrabban felmerülő és legnagyobb érdeklődésre számot tartó téma.
A tematikus fórumok rendszerének részeként került sor a közlekedési fórum megszervezésére. A fórumon elhangzott észrevételekről és javaslatokról emlékeztető, illetve feljegyzés készül annak érdekében, hogy a lakossági jelzések a későbbiekben visszakereshetők és feldolgozhatók legyenek.
A fórum szakmai vendége Országh Zoltán közlekedéstervező volt, aki Martonvásár közlekedési kérdéseinek és fejlesztéseinek szakmai támogatásában vesz részt.
2. Az önkormányzat tájékoztatója a közlekedési fejlesztésekről
Horváth Bálint polgármester tájékoztatást adott a település közlekedési helyzetéről, a folyamatban lévő beruházásokról és a jövőbeni fejlesztési elképzelésekről.
Elmondta, hogy a fejlesztések három fő kategóriába sorolhatók:
2.1. Nagy léptékű, állami beruházások
Ezek megvalósítására az önkormányzatnak korlátozott ráhatása van, elsősorban a beruházások szorgalmazására és az érdekképviseletre van lehetősége.
A fórumon az alábbi fejlesztések kerültek kiemelésre:
· az M7-es autópálya fejlesztése és szélesítése;
· a tehermentesítő, illetve elkerülő út megvalósítása;
· jelzőlámpás csomópontok és gyalogos-átkelőhelyek fejlesztése;
· a Tárnok–Kápolnásnyék térségét érintő kerékpárút-hálózat fejlesztése.
A tehermentesítő út első ütemeként a benzinkút és a Kramár áruház térségének összekötése, hosszabb távon pedig a 7-es főút elkerülő szakaszának kialakítása merült fel. A beruházás állami szintű projektként kezelendő, amelyhez jelentős lakossági és települési érdekképviselet szükséges.
2.2. Önkormányzati és kombinált finanszírozású projektek
A második kategóriába azok a fejlesztések tartoznak, amelyek pályázati és saját önkormányzati források bevonásával valósíthatók meg.
2.3. Saját forrásból megvalósuló kisebb és közepes fejlesztések
A polgármester ismertette többek között:
· a Kismarton út vízvezeték-rekonstrukcióval összekapcsolt aszfaltozását;
· az Orbánhegyen megvalósított forgalomcsillapító beavatkozásokat;
· az Erdőháton tesztjelleggel kihelyezett forgalomcsillapító virágládákat;
· közlekedési tükrök kihelyezését;
· a közlekedési táblázás folyamatos felülvizsgálatát;
· pollerek, azaz parkolásgátló oszlopok kihelyezését.
3. Tervezett kerékpáros és gyalogos közlekedési fejlesztések
A fórumon részletesen ismertetésre került a Szent László úti lakóparki gyalogátkelőtől a Dreher utcai új gyalogátkelőhelyig, majd a sétányhoz kapcsolódóan tervezett kerékpáros útvonal.
A fejlesztés részeként:
· új gyalogátkelőhely létesülne a Dreher utcánál;
· új járda és nyitott kerékpársáv kialakítása tervezett;
· a kerékpáros útvonal a Rákóczi utcába is bekapcsolódna;
· az érintett szakaszon árokrendezés, szikkasztó csatorna és járdaépítés is szerepel a tervekben.
A mentőállomás és az Enis pékség környezetében a közlekedésbiztonság javítása kiemelt cél. A szabálytalan és a forgalmat akadályozó parkolás megszüntetését tervezik, továbbá a pékséghez kapcsolódó parkolási helyzet rendezése is szükséges.
A mentőállomás kerítésének beljebb helyezésével a Művészeti Iskola mellett védettebb gyalogos közlekedési felület alakítható ki. A gépjárművek sebességének csökkentése érdekében a Művészeti Iskola környezetében forgalomcsillapító eszközök elhelyezése is tervben van.
A Sportcsarnok előtti, kiemelten forgalmas szakaszon két irányból K+R parkolóhelyek kialakítása szerepel a tervek között.
4. Útépítési és forgalomtechnikai fejlesztések
A fejlesztések finanszírozásával kapcsolatban elhangzott, hogy az elmúlt időszakban jelentősen emelkedtek az alapanyagárak. Amennyiben a közbeszerzési eljárások során forráshiány jelentkezik, szükségessé válhat a fejlesztések prioritási sorrendjének meghatározása. A jövőbeni fejlesztési területekhez kapcsolódó útépítések szükség esetén későbbre ütemezhetők.
5. A lakossági kérdőív eredményei
A fórumon ismertetésre kerültek a közlekedési témájú online lakossági kérdőív eredményei. A kérdőívet közel 300 fő töltötte ki.
A legfontosabb eredmények:
· a 30 km/h-s sebességkorlátozás biztonságnövelő hatásával a válaszadók 53,7%-a értett egyet;
· a jobbkéz-szabályos kereszteződések előtti figyelmeztető táblák kihelyezését több mint 80% támogatta;
· a beláthatóságot akadályozó növényzet visszavágását több mint 92% támogatta;
· a forgalomcsillapító küszöbök és növényládák alkalmazását 74% támogatta;
· a nehézgépjármű-forgalom szigorúbb szabályozását 90% támogatta;
· a tehermentesítő utak megvalósítását 93% támogatta;
· az átmenő forgalom településhatáron történő korlátozását mintegy 66% támogatta;
· a központi parkolók kialakítását a többség támogatta;
· a gyalogátkelőhelyek biztonságának növelését 90% tartotta kiemelten fontosnak;
· a Városrendészet jelenlétének erősítését és a szigorúbb ellenőrzéseket 80% támogatta;
· a válaszadók 98,1%-a saját bevallása szerint mindig vagy többnyire betartja a közlekedési szabályokat.
A szabad szöveges válaszok alapján különösen gyakran merült fel a járdák és gyalogátkelőhelyek hiánya, a gyorshajtás, a sebességmérés szükségessége, a forgalomtechnikai megoldások, valamint az átmenő forgalom problémája.
Járdafejlesztés szempontjából többek között a Fehérvári út, a Budai út, a Szent László utca, a Hunyadi utca, a Rákóczi és Pusztai utca közötti szakasz, valamint a Bajcsy-Zsilinszky utca került említésre.
6. Sebességmérés és közlekedésbiztonság
Az önkormányzat új típusú, radaros működésű sebességmérő kamerák telepítését tervezi. A tervezett rendszer a közeledő és a távolodó forgalmat is képes figyelni és rögzíteni.
A pontos helyszínek kiválasztása folyamatban van. A telepítéshez a Magyar Közút és a Rendőrség jóváhagyása szükséges.
A tervek szerint négy kamera telepítése történhet meg. A kivitelezési közbeszerzés a kerékpáros útvonallal együtt valósulhat meg, ezért a telepítésre legkorábban a következő évben kerülhet sor.
Az önkormányzat a későbbiekben forgalomszámláló funkcióval is rendelkező rendszer kialakítását kívánja vizsgálni, mivel a pontosabb forgalmi adatok a további közlekedésszervezési döntéseket is segíthetik.
7. Lakossági felvetések és azokra adott válaszok
7.1. Rákóczi utca egyirányúsítása
Lakossági kérdésként merült fel, hogy a Rákóczi utca milyen irányban kerülne egyirányúsításra.
Ország Zoltán tájékoztatása szerint a tervezett forgalmi irány célja annak megakadályozása, hogy a Brunszvik utca torlódása esetén az átmenő forgalom a Rákóczi utcán keresztül a 7-es főút irányába terelődjön.
7.2. Bajcsy-Zsilinszky utcai gyalogosátkelőhely
Felvetésként elhangzott, hogy az egyik forgalomlassítónál gyalogos-átkelőhelyre figyelmeztető tábla található, azonban kijelölt gyalogos-átkelőhely nincs.
Ország Zoltán ismertette, hogy a figyelmeztető háromszög alakú tábla önmagában nem jelent kijelölt gyalogos-átkelőhelyet. Hivatalos zebra kialakítása közvilágítást, engedélyezést és jelentős tervezési költséget igényel.
7.3. Közlekedési edukáció és rendészeti jelenlét
A lakosság részéről igényként jelent meg a rendőrségi és városrendészeti jelenlét fokozása, valamint a közlekedési szabályokkal kapcsolatos szemléletformálás.
Javaslatként elhangzott helyi közlekedésbiztonsági kampányok szervezése, amelyek a KRESZ alapvető szabályaira, a megfelelő parkolásra, a gyalogosok és kerékpárosok védelmére, valamint a tűzoltó- és hulladékszállító járművek akadálytalan közlekedésének biztosítására hívnák fel a figyelmet.
A polgármester jelezte, hogy a polgárőri létszám növelése is indokolt lehet. A lakosság részéről is várják a polgárőri munkába való bekapcsolódást.
7.4. Kerékpáros és rollerhasználat
Lakossági észrevételként elhangzott, hogy a kerékpárok és elektromos rollerek egyes esetekben nagy sebességgel, hangjelzés nélkül közelítik meg a gyalogosokat.
Felmerült a csengőhasználat és az egymásra figyelés és az edukáció fontosságának hangsúlyozása, különösen a fiatalok és az iskolás korosztály körében.
7.5. Orgona utca
Az Orgona utca szélesítésének lehetőségével kapcsolatban elhangzott, hogy a megoldás az árok becsövezésével lenne megvalósítható.
7.6. Tehermentesítő út
A lakosság részéről kérdésként merült fel a tervezett tehermentesítő út pontos nyomvonala, kapcsolódása a 7-es főúthoz, valamint annak várható zajterhelése.
A polgármester tájékoztatása szerint a tehermentesítő út jelenleg távlati nyomvonalként szerepel a településrendezési tervben. Megvalósítása állami léptékű beruházás lehet, amelynek előkészítése és megvalósítása előtt lakossági egyeztetésre és környezetvédelmi vizsgálatra is szükség lenne.
7.7. Kerékpárút nyomvonala és buszmegálló
A lakosság részéről felmerült, hogy a tervezett kerékpárút nyomvonala egyes szakaszokon kanyargós, ezért kérdéses, hogy valamennyi kerékpáros számára megfelelően szolgálja-e a gyors eljutást.
Az önkormányzat tájékoztatása szerint az egyenesebb nyomvonal lehetőségét is vizsgálták, azonban a jelenlegi projekt elsődleges célja az oktatási és kulturális intézmények, valamint a veszélyes csomópontok biztonságosabb feltárása.
A lakóparki buszmegálló esőbeállójának hiánya szintén felvetésként hangzott el. Az önkormányzat jelezte, hogy a buszmegállók felújításának kérdésére később visszatérnek.
7.8. Deák Ferenc utca – jobbkéz-szabály
Lakossági kérdésként merült fel, hogy az óvoda és a sulisétány környezetében egyértelműbbé lehetne-e tenni az elsőbbségi viszonyokat.
Ország Zoltán jelezte, hogy a 30 km/h-s zónákban alapvetően a jobbkéz-szabály az irányadó, ugyanakkor megvizsgálják, hogy forgalomtechnikai szempontból indokolt-e kiegészítő tábla kihelyezése.
7.9. Orbánhegyi utca forgalomlassítása
Lakossági igényként merült fel további, az úttest teljes szélességét elfoglaló forgalomlassító eszközök kihelyezése.
Az önkormányzat tájékoztatása szerint teljes szélességű forgalomlassító az Orbánhegyi utcában a kerékpáros közlekedés miatt nem helyezhető el. A kisebb beruházási igényeket ugyanakkor összegyűjtik és a későbbiekben prioritási sorrendet kívánnak felállítani.
7.10. Rózsa utca és az M7-es megközelítése
Felvetésként elhangzott az M7-es mellett található, jelenleg egyirányú útszakasz kétirányúvá alakításának lehetősége.
A polgármester tájékoztatása szerint az érintett útszakasz szélessége nem teszi lehetővé a kétirányú forgalmat. Felmerült ugyanakkor egy kitérő kialakításának lehetősége, amelyhez mintegy 10 méteres területrész megszerzése lenne szükséges. Ennek lehetőségét az önkormányzat megfontolandónak tartja.
Az Orbánhegyi út parkolási problémái is szóba kerültek. Felmerült néhány parkolóhely kialakításának lehetősége a lakópark környezetében.
7.11. Vasúti fejlesztések, növényzet
Lakossági jelzés érkezett a vasútfejlesztéshez kapcsolódóan vállalt útburkolati, csapadékvíz-elvezetési és zajvédelmi intézkedések teljesülésével kapcsolatban, valamint a vasúti területre benyúló növényzet miatt.
A fórumon elhangzott, hogy a növényzet visszavágására az érintett tulajdonosok részére rendszeresen felszólításokat küldenek, szükség esetén pedig a munkát az önkormányzati cég is elvégzi.
8. Jókai utca és környezetének közlekedési helyzete
A Jókai utcával kapcsolatban több lakossági észrevétel is elhangzott.
Felmerült:
· a jobbkéz-szabályos kereszteződések egyértelműbb jelölésének szükségessége;
· a mezőgazdasági gépek lakóövezeten keresztüli közlekedése;
· a „Lakó-pihenő övezet” tábla visszahelyezésének lehetősége;
· a Jókai utca szélességének problémája;
· az utca egyirányúsításával kapcsolatos lakossági vélemények;
· alternatív útvonal kialakításának lehetősége a mezőgazdasági gépek számára.
A polgármester jelezte, hogy meg kell vizsgálni, a mezőgazdasági területek más irányból megközelíthetők-e. A lakó-pihenő övezet kérdését szintén újra meg kell vizsgálni.
A Jókai utca egyirányúsítása tekintetében felmerült annak lehetősége, hogy a teljes utca helyett csak egy rövidebb szakasz kerüljön egyirányúsításra, illetve behajtási tilalom kerüljön bevezetésre annak érdekében, hogy az átmenő forgalom csökkenjen, miközben a helyben lakók közlekedése biztosított marad.
A polgármester felvetette annak lehetőségét is, hogy a Jókai utcában élők szélesebb körét külön megkérdezzék a lehetséges forgalmi rendről.
9. Kossuth tér – törmelék elszállítása
Lakossági kifogásként merült fel a Kossuth téren hosszabb ideje fennálló törmelék- és sittlerakás.
A polgármester tájékoztatása szerint a törmelék elszállítása folyamatos, és a fórumot megelőző időszakban mintegy 130 m³ anyag elszállítása már megtörtént. Tájékoztatása szerint várhatóan néhány héten belül rendezett állapot alakulhat ki a területen.

10. Kramár mögötti terület és településrendezési kérdések
Lakossági kérdés érkezett a Kramár mögötti, a településrendezési tervben oktatási-szociális célú intézményi területként szereplő terület jövőbeli hasznosításával kapcsolatban.
A polgármester tájékoztatása szerint a terület V5-ös kategóriájú tartalékterületként szerepel. Az önkormányzat törekvése, hogy ahol lehet, visszalépjen a beépítésre szánt területek bővítésétől.
A terület intézményi vagy kereskedelmi fejlesztések számára biztosíthat lehetőséget, ipari övezet kialakítását azonban az önkormányzat nem tervezi.
11. Növényzet visszavágása, beláthatóság
A fórumon több alkalommal is felmerült a közterületekre, utakra és csomópontokra belógó növényzet problémája.
A lakossági kérdőív eredményei alapján is jelentős támogatottsága van a beláthatóságot akadályozó növényzet visszavágásának.
A polgármester tájékoztatása szerint az önkormányzat felülvizsgálja a problémás kereszteződéseket, és ahol szükséges, intézkedik a bokrok, növényzet visszavágásáról. Ennek célja a megfelelő látási háromszögek biztosítása és a közlekedésbiztonság javítása. Az érintett lakókat az intézkedésekről tájékoztatni fogják.
A Damjanich utcával kapcsolatban szintén felmerült, hogy a növényzet jelentősen beszűkíti az úttestet és veszélyezteti a gyalogos közlekedést. A városüzemeltetés intézkedését ígérték, továbbá a túloldali földtulajdonosok részére a növényzet visszavágására és a hulladék elszállítására felszólítás került kiküldésre.
12. Rózsa utcai járda és közvilágítás
Lakossági javaslatként felmerült, hogy a Rózsa utcában a közműépítéssel érintett terület rendezése során ideiglenes vagy murvás gyalogos sávot alakítsanak ki.
Az önkormányzat a lehetőséget megvizsgálja, azonban azonnali megoldást nem tudott ígérni.
A Bajcsy-Zsilinszky utca közvilágításának fejlesztése is felvetésként jelent meg. A polgármester tájékoztatása szerint az energiakrízis időszakában jelentős, mintegy 50 millió forintos beruházás keretében a települési lámpatestek több mint felét LED-es rendszerre cserélték, jelenleg azonban újabb közvilágítási beruházásra nem áll rendelkezésre szabad forrás.
A lakosság részéről ugyanakkor felvetésként elhangzott, hogy több helyen nem a lámpatest teljesítményével, hanem a növényzet fényt eltakaró növekedésével van probléma. Ennek kapcsán a növényzet visszavágása is szükséges lehet.
13. Vasútállomás környezete, M7-es és baracskai csomópont
Lakossági kérdésként merült fel a vasútállomás túloldalán található útszakasz és az M7-es lehajtó környezetének fejlesztése, valamint egy körforgalom kialakításának lehetősége.
A polgármester tájékoztatása szerint a körforgalom műszakilag nem feltétlenül lenne megvalósíthatatlan, ugyanakkor a Magyar Közút és a MÁV érintettsége miatt az engedélyezési és jogi folyamat összetett.
Az M7-es autópálya szélesítésével kapcsolatban elhangzott, hogy a baracskai csomópont teljes értékű autópálya-csomóponttá alakítása szerepel a tervekben. A tervek és a környezetvédelmi engedélyek rendelkezésre állnak.
A lakossági igények alapján az autópálya érintett települési szakaszán mindkét oldalon zajvédő fal kialakítása is bekerült a tervekbe, 6 méteres magassággal.
14. Egyéb felvetések
A fórum során további kisebb, de a közlekedés és településüzemeltetés szempontjából fontos észrevételek is elhangzottak.
A lakosság kérte:
· a beláthatóságot akadályozó növényzet visszavágását az Ady Endre utca környezetében;
· a Damjanich utca növényzetének rendezését és rendszeres kaszálását;
· a közlekedési táblák felülvizsgálatát;
· a gyalogos- és kerékpáros közlekedés biztonságának javítását;
· a közterület-felügyeleti és polgárőri jelenlét erősítését;
· a kisebb forgalomtechnikai beruházási igények összegyűjtését és rangsorolását.
A telekhatárok és a közterületre történő esetleges túlépítések kapcsán elhangzott, hogy a telekhatár megállapítása földhivatali adatok alapján történik, és szükség esetén az önkormányzat ellenőrzi az érintett ingatlanokat.
15. Összegzés
A fórumon elhangzottak alapján Martonvásár közlekedési helyzetének egyik legjelentősebb problémája az átmenő forgalom, amelynek teljes körű kezelése az önkormányzat lehetőségeit meghaladó, állami szintű beavatkozást is igényel.
A lakossági visszajelzések ugyanakkor számos olyan kisebb és közepes léptékű beavatkozási lehetőséget is azonosítottak, amelyek önkormányzati hatáskörben, illetve megfelelő együttműködéssel kezelhetők. Ezek közé tartozik a sebességcsillapítás, a közlekedési táblázás, a beláthatóság javítása, a gyalogos- és kerékpáros közlekedés biztonságának növelése, a parkolási problémák kezelése, valamint a rendészeti és szemléletformáló jelenlét erősítése, edukáció ösztönzése.
A fórum során több olyan kérdés is felmerült, amely azonnali választ vagy intézkedést nem tett lehetővé, ugyanakkor az önkormányzat jelezte, hogy ezeket a további tervezés és döntéshozatal során figyelembe kívánja venni.
A lakossági észrevételek további feldolgozása, a kisebb fejlesztések rangsorolása, valamint az egyes közlekedési beavatkozások szakmai és jogi lehetőségeinek vizsgálata szükséges.

